b'\n_START_ARTICLE_\nAnte Trstenjak\n_START_SECTION_\n\xc5\xbdivljenje in delo\n_START_PARAGRAPH_\nPo \xc5\xa1oli za umetno obrt v Gradcu in na Dunaju je \xc5\xa1tudij slikarstva za\xc4\x8del v Zagrebu, diplomiral pa leta 1923 v Pragi (prof. V. Hynais, F. Thiele). Strokovno se je izpopolnjeval v Italiji in Parizu, kjer je tudi samostojno razstavljal. Leta 1928 je prvi\xc4\x8d obiskal Lu\xc5\xbeice v Nem\xc4\x8diji in za\xc4\x8del ustvarjati dela z lu\xc5\xbei\xc5\xa1kosrbsko folklorno tematiko. V letih 1932 do 1950 je \xc5\xbeive\xc4\x8d v Pragi, kjer se je 1933 tudi poro\xc4\x8dil. Med drugo svetovno vojno je delal v ilegali in bil v internaciji. Leta 1950 se je preselil v Maribor, kjer je ostal do smrti._NEWLINE_Slikal je v postimpresionisti\xc4\x8dnem, tonsko ugla\xc5\xa1enem na\xc4\x8dinu krajine (Slovenske gorice, Pariz, Dalmacija, Lu\xc5\xbeice, Praga, Istra), lu\xc5\xbei\xc5\xa1ke folklorne motive in tiho\xc5\xbeitja. Trstenjak sodi med najbolj\xc5\xa1e slovenske akvareliste v \xc4\x8dasu med obema vojnama, \xc5\xa1e zlasti so do\xc5\xbeiveti motivi iz Slovenskih goric; iz pari\xc5\xa1kega obdobja pa velja omeniti sliki Portret BP in Montmartre (obe 1925), od poznej\xc5\xa1ih del pa dve verziji Cvetlic (1938, 1954). Ve\xc4\x8djo zbirko njegovih slik hrani Umetnostna galerija Maribor.'